AlexejDobrolubov/national_council_slovak_2010 huggingface dataset:
19. schôdza NR SR - 1.deň - A. popoludní
Dátum: 2024-09-10
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

91. Ďakujem, pán predsedajúci. Ja zareagujem na kolegyňu Kosovú v tom jej akcente na výchovu a vzdelávanie rómskych detí, ako je to nedostatočné. My zatiaľ nevieme zabezpečiť to, aby bola dvojzmenná prevádzka. Ak je dvojzmenná prevádzka, deti chodia do školy ráno, do tých istých priestorov chodia iné deti do školy poobede a deti napríklad nemôžu sa zúčastniť školského klubu detí, alebo povedzme nemajú tam ani školskú jedáleň, a toto je bežná prax pre deti v osadách. Ak toto dokážeme čiastočne odstrániť a povedzme ešte im zabezpečiť aj vzdelávanie v predprimárnom vzdelávaní, to znamená miesta v materskej škole, tak to je dobrý krok, pretože ak dokážeme vzdelať rómske dieťa do takej, do takej miery, že bude samostatné a bude schopné sa uživiť, tak toto je vlastne cieľ a toto pomôže nám všetkým, nielen im, ale pomôže to vlastne celému Slovensku. A tú časť tých opatrení, ktoré sa odzrkadlili v tejto legislatíve, tak vnímam pozitívne, že aspoň, že čosi pre tie rómske deti ideme robiť. Keď odstránime, ako vravím, dvojzmennú prevádzku, keď dokážeme zabezpečiť školské kluby detí v dostatočnej miere a keď, ich zaškolenie v predprimárnom vzdelávaní, tak predpokladám že toto sú veľmi dobré a jasné kroky na pomoc tejto komunite. Určite sa to nedá odstrániť, kolegyňa Puškárová to spomínala, že my desegregáciu nespravíme v jednom kroku a v jednom zákone, ale aspoň, aspoň isté opatrenia sa v tomto zákone nachádzajú. Tak v tomto úsilí, samozrejme, musíme pokračovať, ja ten váš akcent smerom k rómskym deťom veľmi vítam a ja sa budem snažiť všemožne v tomto pomôcť. Čo sa týka desegregácie alebo segregácie, čo to je alebo nie je segregácia, ako k nej došlo, o tom som písal a bol som v tomto pomerne aktívny. Nedá sa to tu za 10 sekúnd zhrnúť, ale o tom sa môžme porozprávať. Ale predpokladám, že toto sú kroky dobrým smerom, takže aspoň toto by som podčiarkol. Ďakujem.
16. schôdza NR SR - 2.deň - A. dopoludnia
Dátum: 2024-07-16
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

8. Ďakujem, pán predsedajúci. Budem reagovať na kolegyňu Juríkovú, Jurík, pardon. Najprv poviem niečo k finančným záujmom Európskej únie, o ktorých rozprávala kolegyňa. Aby bolo jasné, Európska únia nemá nejaké finančné záujmy, ktoré by zasahovali do našich vnútorných vecí. Ja si Európsku úniu v tomto prípade predstavujem ako bohatú krstnú mamu, ktorá chce pomôcť chudobnému študentovi, ktorý nemá na, na dobré vzdelanie, na vysokú školu, tak krstná mama dáva vlastné peniaze, ktoré rodina nevie zabezpečiť študentovi, ale povie: mám podmienku, chcem, aby si to vzdelanie dosiahol, aby si tie peniaze neprežúroval, a preto mám svoje finančné záujmy. Každý rok mi ukážeš vysvedčenie, že sa ti darí a že to robíš dobre. To sú tie, to sú tie finančné záujmy Európskej únie, aby bolo jasné, že Európska únia nejde zasahovať do našich vlastných vecí. Vy ste priznali, pán Susko, a celá vaša koalícia priznala, že ste urobili chybu v trestnej novele, lebo zase ju opravujete, že musíte zvýšiť finančné záujmy Európskej únie. A my sme hovorili, že my musíme zvýšiť všetky finančné záujmy, aj naše slovenské, pretože táto trestná novela, ktorú ste predložili, zvyšuje možnosť korupcie. A prepáčte, milí kolegovia, ale uznajte, ak niečo, čo ste pripravili perfektne a je dobré a ste nás presviedčali, že je super, a musíte to v priebehu niekoľkých mesiacov päťkrát opravovať, a keď, pán Gašpar, prídete ešte s pozmeňujúcim návrhom novely, ktorú ste predložili, vy dookola opravujete niečo, tak musíte priznať, že od začiatku je to zbabrané a že ste to nepripravili dobre. Však priznajte farbu, je to pokazené, zbabrané, ideme to opraviť, tak to férovo opravte a nehádžte na opozíciu, že to preto, že to zlá-zlá opozícia a finančné záujmy Európskej únie. Je to vaše babráctvo.
16. schôdza NR SR - 1.deň - B. poludní
Dátum: 2024-07-15
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

71. Vďaka, pán kolega, že, že si zareagoval a že si spomenul aj iné problémy, ktoré nás tlačia a s ktorými si nevieme rady. Ja som spomenul, že eurofondy nečerpeme dostatočne, ale nám utekajú mladí zo Slovenska, a tí, ktorí majú viesť našu krajinu, aby sme dobehli Európsku úniu, tých postupne vymieňame za kamarátov, a to robíme všetko v skrátenom legislatívnom konaní podobne ako teraz v tomto prípade. My nejdeme k lepšiemu, my sa prepadávame. A jednotlivé kroky, pán minister, obhajujete, že to je všetko v poriadku, Ústavný súd, všetko fajn. Zákon, zákon nemusí byť protiústavný a môže byť zlý, však? A to je tento prípad. A potom musíme opravovať jedenkrát, druhýkrát, tretíkrát, štvrtýkrát, piatykrát, zajtra prídete s ďalším pozmeňovákom a avizujete v septembri ďalšiu novelu trestných kódexov. Mýlim sa či sa nemýlim? No uvidíme, uvidíme, lebo ani toto sme neplánovali, však áno? Ďakujem pekne.
19. schôdza NR SR - 12.deň - A. dopoludnia
Dátum: 2024-10-01
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

14. Ďakujem pekne. Takže, pán minister Kamenický, minulý týždeň, keď sme tu mali prvé čítanie a skrátené čítanie, celý čas ste tu vyrušoval, rozprával ste sa s kolegyňami, nevystupovali ste, nepočúvali ste a potom to presne takto vyzerá. Vy tu idete hovoriť o tom, že čo idete znižovať, 5 % sem, 5 % tam, večer je to 23, zajtra je to 5, krížom-krážom, hore-dole, ako hovoril kolega, na tureckom trhu. Ale vy povedzte ľuďom, čo idete im zvyšovať. Toto im povedzte, lebo 2,7 miliardy idete zobrať ľuďom, pán Kamenický! 2,7 miliardy eur, môžte sa vyhovárať, koľko chcete, vážený pane, vy ste tu 13 rokov vo vláde! Vy ste sa teraz neobjavili na politickom nebi a ste nový minister a ste nová strana. Ste tu 13 rokov, tak nezavádzajte! A vy sa chcete za tých 13 rokov babráctva, okrádania ľudí, sľubov, vyhovárať na tri roky Matoviča, Hegera, Ódora? Vy sa chcete vyhovárať na najväčšie krízy, vážený pane, hovoríte o zdravotníctve, že áno, je to v zlom stave. Tak poďme do toho. Pane, vy ste tu 13 rokov, pozrite sa, v akom stave sú nemocnice. Pozrite sa, v akom stave sú naši študenti, chodia študovať do Čiech. Pozrite sa, v akom stave sú na Slovensku diaľnice, železnice. Ste tu 13 rokov, tak sa nevyhovárajte na tri roky! Nevedeli ste doniesť konsolidačný balíček vo februári, lebo vy ste trojkoalícia. Kto tu hovoril pred voľbami, že ste profesionáli? Kto tu hovoril, že vy deň po voľbách budete vedieť, čo máte robiť? Čo ste urobili? Za štyri mesiace v roku 2023 ste urobili sekeru 1,6 miliardy! A vy sa tu idete vyhovárať? Pán Kamenický, ste rok už vo vláde, je rok 2024, koniec septembra, haló, dobré ránko. (Potlesk v sále.)
19. schôdza NR SR - 10.deň - B. popoludni
Dátum: 2024-09-26
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

50. Ďakujem pekne. Ja by som chcel nadviazať na to, čo si hovoril. Hlavne tým ľuďom treba hovoriť pravdu, pretože ak minister Kamenický hovorí, že my nejdeme rušiť žiadny rodičovský dôchodok a na druhej strane ten istý minister Kamenický v dôvodovej správe tohto zákona píše, citujem: „V nadväznosti na zrušenie rodičovského dôchodku sa pri zachovaní použitia podielu zaplatenej dane pre neziskové organizácie podľa § 50 zavádza použitie podielu zaplatenej dane rodičovi alebo rodičom pre každého z nich vo výške 2 %." Tak aká je pravda, pán Kamenický? Aká je pravda? Pravda je tá, že za našich vlád rodičovský dôchodok bol 350 mil. eur a po vašom zasiahnutí, po vašom schválení zákona to bude nejakých 80 miliónov. (Reakcia navrhovateľa.) Takže, pán Kamenický, treba viete čo spraviť? Nebyť hrdina tam z lavice vykrikovať, lebo to vy viete, vykrikovať z lavice, to ste hrdina. Ale choďte, keď ste taký frajer, do televíznej diskusie s pánom Matovičom. Naberte tú odvahu, pán Kamenický, pokakaný ste, ja viem, ste pokakaný. Vykrikovať z lavice, toto hej, to viete. Vybrať si svojho diskutujúceho z opozície, taký, ktorý bude slabučko hryzkať, v tom ste frajer. Choďte... (Prerušenie vystúpenia predsedajúcim.) Danko, Andrej, podpredseda NR SR Reagujte na poslanca Matoviča. Šipoš, Michal, poslanec NR SR Matovič to hovoril. Bojí sa chodiť s ním do diskusnej relácie. Hrdinovia z koalície. Ani jeden z vás nemáte odvahu ísť s nami do diskusných relácií. Ani jeden z vás. Frajerujete, frajerujte, vykrikujete, ale keby ste mali aspoň štipku odvahy ísť do tej relácie. Nie, vy tam zavoláte a poviete, ale bez Matoviča. Nepôjdem do relácie, lebo tam pôjde Matovič. Pôjde tam niekto z hnutia SLOVENSKO. Tam koči... (Prerušenie vystúpenia časomerom. Potlesk.)
19. schôdza NR SR - 10.deň - A. dopoludnia
Dátum: 2024-09-26
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

20. Ďakujem pekne za vystúpenie, Igor. Myslím si, že veľmi dobre, jasne pomenované veci, samozrejme tak, ako to ty vieš, tvrdo, samozrejme, že niektorých to zdvíha zo stoličky, ako tu pána Ľuptáka, ktorý, veľmi ťažko sa mu to počúva, ale fakty sú jednoznačné. Fakty neprekrútite, kolegovia z vládnej koalície. Vy, pán minister Kamenický, spolu s Robertom Ficom si myslíte, že budete ľudí donekonečna klamať a budete vytvárať ten dojem, že všetko zlé sa tu urobilo za roky 2020 a 2023. Ale už nemáte ani štipku odvahy hovoriť o tom, čo tu bolo pred rokom 2020. Vy ste neprišli do politiky v roku 2023, pán Kamenický. Vy ste tu boli aj pred rokom 2020. A toto treba ľuďom povedať. Toto treba ľuďom hovoriť. V akom stave ste zanechali verejné financie v roku 2020. Tak ako to povedal Igor Matovič, je to, sú to tvrdé dáta Eurostatu. Zanechali ste v roku 2020 najhoršie verejné financie, čo sa týka dlhu a zadlžovania v rámci celej Európskej únie. Toto je pravda. A nemáte ani odvahu to tu povedať a priznať, že keď ste boli vo vláde, za tých 12 rokov ste rozkradli Slovensko, zadlžili Slovensko a teraz sa tu chcete priživovať na tom, že v období 2020 – 2023 tu boli obrovské krízy, kde vláda Igora Matoviča musela zachraňovať ľudské životy, pán Ľupták. Zachraňovať ľudské životy! Tak si tu nevymýšľajte a hovorte o vrahoch, o tých, ktorí hovorili, že rúška dole, ktorí tu zvolávali protesty, vaši koaliční partneri a ľudia, starí ľudia zomierali potom, lebo sa nakazili covidom. Si vyprosím, aby ste hovorili o vrahovi Igorovi Matovičovi, ktorý tu zachraňoval ľudské životy. Naštudujte si to. Naštudujte si to! Lebo veľmi ťažko so... (Prerušenie vystúpenia časomerom.)
19. schôdza NR SR - 3.deň - A. dopoludnia
Dátum: 2024-09-13
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

76. Ja by som chcel ešte upriamiť aj na túto situáciu a na jeden moment. Pamätáte si, keď bol útok na Roberta Fica v Handlovej, ako vtedy na tlačovkách stáli Kaliňák so Šutajom Eštokom a všetci unisono rozprávali v médiách, vládni poslanci, že oni chcú zmier, že oni chcú upokojenie, oni chcú, aby tu bola politická kultúra, aby už sa ďalej nenapínali, tie vzťahy neboli napäté, aby jednoducho sa tu uplatňovala tá politická kultúra, aby sa to upokojilo. Všetci si možno pamätáte útok na Igora Matoviča v osobnom aute, kedy ho istý poslanec Glück fyzicky napádal v jeho aute a potom asi tri minúty nato, keď sa ho pýtal redaktor Markízy, že či tie päste už neboli príliš, tak hovoril, že on nevie o žiadnych pästiach, lebo nevedel, že v tom aute bola nainštalovaná kamera. A takto by sme mohli hovoriť o tom, ako prezident Pellegrini hovorí o pokoji, o zmieri, o novej politickej kultúre, ako oni tu už nastavia tie pravidlá, ako to bude fungovať ako v demokracii, a vidíme, že všetci klamú. Jednoducho sú to klamári, sú to podvodníci a ja im môžem odkázať len jedno. Užite si to, páni! Užite si to, ako môžete, teraz, keď ste pri moci, robiť tieto rošády, klamať ľudí a absolútne nerešpektovať opozíciu. Nech sa páči. Ľudia to ale vidia a ja verím, že v ďalších voľbách vám to spočítajú aj s úrokami.
19. schôdza NR SR - 3.deň - A. dopoludnia
Dátum: 2024-09-13
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

22. Ďakujem veľmi pekne, pán poslanec Grendel, za tvoje vystúpenie a aj keď je tu pomenej poslancov takto ráno v piatok, pracovný deň, ale myslím si, že minister Susko, ktorý tu dnes je a pamätám si ho ešte v časoch, keď bol opozičným poslancom, tak sa stále snažil dohovárať v tomto pléne, aby sme dodržiavali pravidlá, aby boli rešpektované práva opozície, aby platil rokovací poriadok, snažil sa byť za takého rozhodcu, stále čítal z rokovacieho poriadku, stále citoval zo zákonov, ako by to malo byť férové, spravodlivé, ako by sme mali byť féroví k opozícii, a dnes, keď majú tú moc, dnes, keď sú vo vládnej koalícii, absolútne nerešpektujú práva opozície, absolútne nerešpektujú dohody, ktoré boli po demokratických voľbách v septembri ´23, bolo jasne dohodnuté rozdelenie výborov, jasne dohodnuté, kto bude predsedať kontrolným výborom, výborom, ktoré patria opozícii za jednotlivé strany, boli to jednotliví poslanci, ktorí majú kontrolovať vládnu moc. Dnes sú pri moci a riadia sa heslom svojho bývalého kolegu, dnes už nebožtíka Pavla Pašku: vyhraj voľby, môžeš všetko. A je im to úplne ukradnuté, je im to úplne jedno. Ja aj napriek tomu ti ďakujem, Gábor Grendel, že si to povedal, aby to bolo zaznamenané, pretože raz títo páni možno budú v opozícii a som zvedavý, ako sa budú potom tváriť.
19. schôdza NR SR - 2.deň - B. popoludní
Dátum: 2024-09-11
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

76. Ďakujem veľmi pekne. Pán Majerský, mali ste pravdu, aj ostatní kolegovia, ktorí žijeme na Slovensku a vidíme ten stav. Nie je to len v polícii, je to vo viacerých oblastiach, či to je zdravotníctvo, školstvo, cesty, infraštruktúra a takto by sme mohli pokračovať. Je to veľmi-veľmi zlé a mňa veľmi mrzí, že pán minister miesto toho, aby priznal, že za dvanásť rokov SMER-u, ktorý tu vládol najdlhšie spomedzi všetkých možno politických strán, aby priznal to, že tie peniaze, ktoré sme získavali a mohli získavať napríklad z eurofondov alebo zo štátneho rozpočtu, nešli práve tam, kde mali ísť, ale išli mnohokrát na predražené projekty, na obrovské zákazky ich kamarátom a teraz nám chýbajú peniaze práve tam, napríklad aj u policajtov pri ich centrálach, autách a takto by sme ďalej mohli pokračovať. Ja chcem aj takto s touto faktickou poznámkou poďakovať bývalému ministrovi Romanovi Mikulcovi, pretože veľmi málo ľudí sa ho zastane, veľmi málo ľudí si pamätá, že počas jeho krátkeho pôsobenia napriek obrovským krízam sa podarilo nakúpiť 800 nových áut, aby trošku mali tí policajti lepšie podmienky. Namiesto toho, aby dostal pochvalu, tak nový minister ešte bude ho kritizovať. Špičkové svetové značky, kde aspoň trošku tí policajti majú lepšie podmienky, tak nový minister nepovie, že ďakujem, ideme ďalej, ale bude ešte kritizovať. Ďakujem pánovi Mikulcovi aj za to, že zvýšil o 20 % platy. Nielen policajtom, ale aj hasičom, záchranárom a iným štátnym zamestnancom pod ministerstvom vnútra. Veľmi dobrý príklad, ktorý dal minister Mikulec, je, ako ušetriť peniaze. Dnes už štátna firma vyrába ŠPZ-ky a nie tak, ako to bolo v minulosti, kde to robila súkromná firma, a ušetrilo sa napríklad tu 8 mil. eur. Takže ďakujem, Roman Mikulec, za tvoju prá... (Prerušenie vystúpenia časomerom.)
15. schôdza NR SR - 12.deň - A. dopoludnia
Dátum: 2024-06-28
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

202. Pán podpredseda, hovorím k pánovi Hlinovi, ktorý vystupoval, k jeho vystúpeniu a hovorím k téme, o čom hovoril, dobre? (Reakcie z pléna.) Takže v rámci toho, čo ste hovorili, pán poslanec Hlina, ešte raz opakujem, my sme nejaké riešenie ponúkali v rámci celej opozície. Ja verím, že ostatní kolegovia z ostatných opozičných strán si možno uvedomia, že nestačí len možno im pekne hovoriť, že sa nám to nepáči . Nestačí im pekne hovoriť, že toto, čo robia, je škaredé, ale treba pristúpiť ku konkrétnym krokom. Za naše hnutie, za náš poslanecký klub vám môžem odkázať, že sme pripravení aj na tvrdšiu reakciu, ako len kritizovať to takto slovne. Ďakujem. (Ruch v sále.)
15. schôdza NR SR - 12.deň - A. dopoludnia
Dátum: 2024-06-28
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

200. Ďakujem pekne, pán poslanec Hlina, za vaše vystúpenie a za poukázanie na to, čo sa v podstate deje a čo sa udialo na tejto poslednej schôdzi. Každý normálny, príčetný, rozumný človek to musí vidieť, že je rozoberaná demokracia za tých deväť mesiacov úplne dennodenne na každej jednej schôdzi. Čo sa týka toho, ako čo si už dovoľujú vládni poslanci, teraz vidíme v priamom prenose, ako dostali pokyn, aby sa dostavili na miesto do pléna, pretože, predpokladám, že za chvíľočku zarežú aj túto rozpravu. A kolegovia, ktorí sú prihlásení, nebudú mať, mať možnosť vystúpiť, pretože vládni poslanci sa už nevedia dočkať na letné prázdniny, a predpokladám, že budú takisto ako za tých deväť mesiacov, tak aj tu túto schôdzu zarežú. Čo sa týka vášho návrhu, aby sa opozícia viac koordinovala, aby sme sa viacej zomkli a ukázali im... (Prerušenie vystúpenia predsedajúcim.)
15. schôdza NR SR - 10.deň - B. popoludní
Dátum: 2024-06-26
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

70. Pán poslanec Mikulec, veľmi dobre si to zhrnul a ja by som chcel vyzdvihnúť hlavne, ako si hovoril o tom, v čom a v akých svetoch žijú naši politickí protivníci, resp. vládni poslanci, a v akom svete žijeme my, ľudia, poslanci opozície, a ľudia, ktorí nás volia, ktorí nám veria. A ich svet jednoznačne reprezentuje spolupráca s organizovaným zločinom. To sme videli, kedy konečne polícia mala na tri a pol roka rozviazané ruky a konečne vyšetrovatelia, prokurátori, sudcovia mohli slobodne konať. Vtedy sa to jasne ukázalo. Vidno, ako ich svet reprezentuje extrémista Bombic, Danny Kollár, ktorý šíri nenávisť, zlobu, nadávky, ktorý sa vyhráža fyzickým násilím. Minister vnútra chodí diskutovať s týmto človekom. Minister obrany ho obhajuje, aký to je super influencer. Vidíme, kto obhajuje týchto našich koaličných poslancov. Ľudia, ktorí obhajujú najväčších zločincov, ako Para a spol. Ich pracovnou metódou je klamať, ich pracovnou metódou sú používať dezinformácie, hoaxy, vymýšľať si. Keď každý vie, že Rusko napadlo Ukrajinu, tak oni budú proste obhajovať a budú na strane Ruska. A náš svet, náš svet reprezentuje novinár Ján Kuciak so svojou snúbenicou slečnou Kušnírovou, ktorí museli zomrieť za to, že poukazovali a poukazoval ten novinár práve na kauzy, ktoré páchali oni. Náš svet reprezentuje boj za spravodlivosť, boj proti korupcii. Pri konflikte Rusko a Ukrajina sme na strane toho slabšieho, toho napadnutého, čiže Ukrajiny, a hovoríme to vždy. A takto by som mohol pokračovať ďalej. Náš svet, ich... (Prerušenie vystúpenia časomerom.)
15. schôdza NR SR - 10.deň - B. popoludní
Dátum: 2024-06-26
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

46. Ďakujem veľmi pekne, Igor Matovič, za to, že si otvoril priamo, hovoril si priamo, otvorene, bez rôznych floskúl a rôzneho prešľapávania z nohy na nohu, ako to vidíme možno od ostatných kolegov, ktorí ešte nakoniec ich smeráci ešte chvália za to, čo hovoria. Pravda sa veľmi ťažko počúva a práve preto poslanci za SMER sa okamžite postavili a odišli preč, lebo veľmi ťažko sa im počúva pravda. Tibor Gašpar vie veľmi dobre, čo spáchal v minulosti, keď bol policajným prezidentom. Veľmi dobre si uvedomuje, aké trestné činy zametal pod koberec, ako spolupracovali s Bödorom, jeho rodinným príslušníkom, ako sa stretávali na piatom poschodí v istom hoteli a rozhodovali s najvyššími funkcionármi polície, NAKY, SIS-ky o tom, že kto bude stíhaný, kto nebude stíhaný, ktoré kauzy sa budú zametať pod koberec, ktoré sa nebudú zametať pod koberec, lustrovanie novinárov, opozičných lídrov dali sledovať a tak ďalej a tak ďalej. Veď nakoniec sme to videli na tej pytliackej chate, kde hovorili pravdu, pretože nevedeli, že niekto ich kameruje a že sa to dostane na svetlo božie. Teraz sa rozhodli poslanci SMER-u Tiborovi Gašparovi za tú špinavú prácu, ktorú robil ako policajný prezident, dať mu za odmenu honor, dať mu za odmenu funkciu, aby si užíval všetky výhody, ktoré sú spájané s podpredsedom, alebo funkciou podpredsedu parlamentu. Možno si budú ešte užívať a možno si myslia, že majú všetko, že už v tejto krajine ovládajú absolútne všetko a že majú tú moc a budú tu donekonečna. Ale nie všetko trvá večne. Ja verím, že ľudia na Slovensku sa zobudia a v ďalším voľbách ich pošlú tam, kam patria.
15. schôdza NR SR - 10.deň - A. dopoludnia
Dátum: 2024-06-26
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

86. Ďakujem pekne. Pán Baška, vy veľmi dobre viete, že keď sa bavíte o pointe, o pointe, prečo som prerušil tento výbor, tak tam ťaháte za úplne krátky koniec. To veľmi dobre viete. Pretože ak ste poslancom Národnej rady a nie ste prvé volebné obdobie, ste županom Trenčianskeho kraja, tam máte tiež asi nejaké výbory alebo máte nejaké schôdze, rokovania zastupiteľstva, tak vy veľmi dobre viete ako dlhoročný poslanec, minister bývalý, že skrátené legislatívne konanie sa môže z troch zákonných dôvodov – keď hrozia hospodárske škody, keď je ohrozená bezpečnosť štátu a keď sú ohrozené ľudské práva a slobody. Pri tomto kompetenčnom zákone ani jeden bod nenapĺňal ten zákon a obzvlášť Ústavný súd v minulosti pri podobných skrátených legislatívnych konaniach vydal judikatúru, že je potrebné, ak sa jedná o stav finančného alebo verejného rozpočtu, ak bude to mať záťaž na verejný rozpočet, je potrebné mať stanovisko Rady pre rozpočtovú zodpovednosť. Opakujem ešte raz, nesplnil si túto povinnosť premiér, vedúci úradu vlády, keď to bolo na vláde, nesplnil si túto povinnosť predseda parlamentu, keď to bolo v parlamente. Nikto z vás, vládnych poslancov, ani ho to nenapadlo, aby takúto zákonnú vec sme si žiadali. A keď ja si takú zákonnú vec zažiadam a do tej doby len preruším ten výbor, tak vy nie ste schopní povedať, áno, kolega, si z opozície, ale tuto máš pravdu, tuto si to máme vyžiadať. Pán Danko, neblbnime, poďme podľa zákona. Lenže nie, vy si, prvá vec, čo vás napadne, zvolať rýchlo ďalší výbor, aby mi tú kompetenciu zobrali. A potom sa idete hádať, že či som prerušil výbor na začiatku, alebo pred diskusiou. Veď to je smiešne, pán Baška. Sedíte tam, celé Slovensko na to pozerá. Je to smiešne a trápne! (Potlesk.)
15. schôdza NR SR - 10.deň - A. dopoludnia
Dátum: 2024-06-26
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

66. Ja poviem ešte jednu zaujímavosť, lebo tento zákon, ktorý išiel v skrátenom legislatívnom konaní, tam je jasné a evidentné, že nespĺňal žiadnu zákonitosť, aby mohol ísť tento kompetenčný zákon v skrátenom legislatívnom konaní. A vtedy si mali predkladatelia, čiže ten, kto si to vytrucoval, Andrej Danko, ten, kto to predkladal, čiže vláda na čele s Ficom, šéfom vedúceho úradu vlády Gedrom, a následne keď to prišlo do parlamentu predsedom parlamentu Pellegrinim, oni si mali vyžiadať to stanovisko Rady pre rozpočtovú zodpovednosť, aby bol splnený zákon. Oni to neurobili, ja ako predseda výboru som bol upozornený ústavnými právnikmi, aby to bolo v súlade so zákonom, aby som si to vyžiadal. Ja si to vyžiadam, to stanovisko, 11. 1. Vládni poslanci, ktorí si myslia, že majú moc, môžu všetko, povedia, že oni to nechcú, oni si to neprajú, oni nechcú zákonnosť. Ja ako predseda výboru mám tú právomoc prerušiť výbor kedykoľvek, to urobím do času, kým nepríde stanovisko Rady pre rozpočtovú zodpovednosť, ktoré prišlo 23. 1., čiže o 12 dní. Rada pre rozpočtovú zodpovednosť, inštitúcia, ktorá je na to oprávnená, mi potvrdí, že som mal pravdu. No ale vládni poslanci sa rozhodnú, že oni ma zarežú, pretože ja som si dovolil využiť všetky zákonné možnosti, ktoré mám. Ja sa chcem ešte poďakovať všetkým kolegom z opozície, ktorí vidia túto nespravodlivosť, ktorí vidia tento vládny valec, za to, že sa ma zastali, ale vidieť, že tu absolútne nepomôže žiaden argument. Proste oni vyhrali voľby, oni môžu všetko, tak ako to hovoril Silvester Krčméry, vy máte moc, ale my máme pravdu. Ďakujem pekne.